b'\n_START_ARTICLE_\nGoliath e la schiava ribelle\n_START_SECTION_\nJuoni\n_START_PARAGRAPH_\nLyydian satraappi Marcius tukee Makedonian Aleksanteria taistelussa Dareioksen johtamia persialaisia vastaan. H\xc3\xa4nen neuvonantajansa Artafernes kannattaa liittoa Dariuksen kanssa. Goljatiksi kutsuttu Eumenes pelastaa Aleksanterin liittolaisen tytt\xc3\xa4ren Corin rosvoilta ja pari rakastuu toisiinsa. Artafernes myrkytt\xc3\xa4\xc3\xa4 Marciuksen ja ryhtyy vainoamaan Coria ja Goljatia. Goljat pakenee vankilasta, j\xc3\xa4rjest\xc3\xa4\xc3\xa4 kapinan ja pelastaa Corin. Artafernes saa surmansa ja Goljat ja Cori nousevat valtaistuimelle.\n_START_SECTION_\nTuotanto\n_START_PARAGRAPH_\nGoliath e la schiava ribelle on kuvattu Euroscope-laajakangastekniikalla Eastmancolor-v\xc3\xa4reiss\xc3\xa4 Incir De Paolisin studiolla Roomassa sek\xc3\xa4 Tor Caldaran luonnonsuojelualueen maisemissa. Taistelukohtaukset on lainattu muista elokuvista._NEWLINE_Elokuva on vaatimattomasti toteutettu peplum-seikkailu, jota kannattaa l\xc3\xa4hinn\xc3\xa4 Gordon Scottin energinen n\xc3\xa4yttelij\xc3\xa4suoritus. Scott teki samaan aikaan kahta samanalaista elokuvaa, toista aamulla ja toista iltap\xc3\xa4iv\xc3\xa4ll\xc3\xa4. Kehonrakentaja Serge Nubret esiintyy sivuosassa toisessa ja viimeisess\xc3\xa4 peplum-elokuvassaan._NEWLINE_Vaatimattomuudestaan huolimatta elokuva tuotti Italiassa kohtalaiset 316 miljoonan liiran p\xc3\xa4\xc3\xa4sylipputulot. Ranskassa sen n\xc3\xa4ki yli 600\xc2\xa0000 katsojaa.'